בוב דילן חתם חוזה לכתיבת 6 ספרים, גיליון של "מסמרים" בנושא מסעות, חיים חדשים לג'יימס בונד ולשרלוק הולמס ועוד
בתפוצה רחבה
באירוע שיתקיים הערב בבית אבי-חי בירושלים ידונו ביצירות של סופרים יהודים אמריקאים עכשוויים
"יהודי בניו-יורק", מפגש שיעסוק ביצירות סופרים יהודים אמריקאים בני הדור החדש, יתקיים הערב בבית אבי-חי בירושלים. בערב ידונו במקום שתופסת היהדות ביצירותיהם של הסופרים מייקל שייבון ("איגוד השוטרים היידים"), ניקול קראוס ("תולדות האהבה"), ג'ונתן ספרן פויר ("הכל מואר", "קרוב להפליא ורועש להחריד") נתן אנגלנדר ("גלגול בפארק אווניו") ודארה הורן ("בגלגול הזה"). בין המשתתפים פרופ' אמילי בודק, דן כנר, עידן אלתרמן ותמר בן-עמי.
לדברי מאיר עוזיאל, המפיק והמנהל האמנותי של הערב, הסופרים הללו חוללו מהפכה בספרות העכשווית. "מייקל שייבון ונתן אנגלנדר עוסקים ביצירתם בנושאים שהספרות הישראלית כמעט ולא נוגעת בהם, כמו התרבות של יהודי ברית המועצות או השפה היידית", הוא אומר. "אנחנו כישראלים לא מבינים ולא מכירים את התרבויות האלה, וחבל שכך". לישראל, הוא מוסיף, נוכחות דומיננטית אצל סופרי הדור החדש שמבטאים את יהדותם ויחסם לישראל כנושא רלוונטי, תוסס ומרכזי. "המקום שישראל מקבלת בעולם של שוחרי התרבות חושף צד אחר של התרבות היהודית והישראלית, זו שאינה מופיעה בעמודי החדשות", הוא אומר.
גיליון של "מסמרים" בנושא מסעות
מסעות המתארים מסלולים אמיתיים ובדיוניים, פיסיים ומטאפוריים עומדים במרכז הגיליון ה-16 של כתב העת לפרוזה "מסמרים". בין הסיפורים בגיליון: עמיחי שלו במסע שוטטות ברחוב דיזנגוף בתל אביב, הילה עמית כותבת על פרידה מהחיים במיני-מיינור אדומה, רון כחלילי כותב על זהות ישראלית בהוליווד, עדי אופיר כותבת על נסיעה להלוויה הכוללת עצירה באיקאה ועוד. את הגיליון מעטרים דימויים של עמית מן בסדרת תצלומים בשחור-לבן ואורית רף עם סדרת התצלומים "שנגרילה". "מסמרים", רבעון ספרותי המוקדש לפרוזה בעברית הוקם ב-2006. הוא יוצא במימון פרטי והמו"ל שלו היא נעה גלר דנציגר. לדברי אמיר רותם, העורך הראשי, הוא ביקש לעסוק בנושא של מסעות עוד לפני שיצא הגיליון הראשון, אבל בחר לחכות שכתב העת ימצא את קולו היציב ואת הזהות שלו.
בוב דילן חתם חוזה לכתיבת 6 ספרים
בשבוע שעבר פורסם בתקשורת האמריקאית כי בוב דילן חתם על חוזה בהוצאת סיימון אנד שוסטר לכתיבת שישה ספרים ובהם עוד שני כרכים באוטוביוגרפיה שלו. הזמר, שיהיה בן 70 במאי, פירסם את הכרך הראשון, "כרוניקות: חלק 1", בארצות הברית ב-2004 (הספר ראה אור בעברית בהוצאת מודן). על פי הדיווחים, בין הספרים החדשים שהוא אמור לכתוב יש גם אחד המבוסס על תוכנית הרדיו שלו בתחנת הלוויין סיריוס. דילן עצמו סירב להגיב לפרסומים האחרונים, ובהוצאת סיימון אנד שוסטר, שבה ראה אור הכרך הראשון והמצליח של האוטוביוגרפיה, מסםרבים לאשר את הפרטים. אוטוביוגרפיות של זמרים ומוסיקאים הולכות ותופסות יותר יותר מקום על מדף הספרים. באחרונה יצאה האוטוביוגרפיה "Life" של קית ריצ'רדס מהרולינג סטונז שעוררה תהודה רבה ונמכרה היטב. האוטוביוגרפיה של פטי סמית, "Just Kids", זכתה בנובמבר בפרס הלאומי לספרות בארצות הברית בקטגוריה של ספר העיון הטוב ביותר. לפני שבוע פורסם כי ג'וני מאר, גיטריסט ה"סמיתס", מתעתד לכתוב אוטוביוגרפיה וכמוהו גם חברו לשעבר בלהקה, מוריסי.
יישוב סכסוכים וייצוגם בספרות ביריד הספרים הבינלאומי
סימפוזיון בנושא יישוב סכסוכים וייצוגם בספרות ובהגות יתקיים ביריד הספרים הבינלאומי בירושלים. בפאנל, שינחה פרופסור שלמה אבינרי מהאוניברסיטה העברית בירושלים, ינסו סופרים ופובליציסטים מרחבי העולם להבין כיצד עוברת אומה ממצב של מלחמה למצב של יציבות. המשתתפים בפאנל: הסופר ומבקר הספרות הרוסי ויקטור ארופייב, שכתביו נאסרו לפרסום בעידן הקומוניסטי בבריה"מ וספרו "יפיפיית מוסקבה" ראה אור בעברית בהוצאת כתר; הסופרת הקרואטית אוגרסיק דוברבקה; הסופר, ההיסטוריון והעיתונאי הפולני אדם מיצ'ניק, שהנהיג בין 1968-1989 אופוזיציה דמוקרטית לא חוקית בפולין; פרופ' פניה עוז זלצברגר, מרצה בכירה להיסטוריה באוניברסיטת חיפה ופרופ' ללימודי ישראל המודרנית באוניברסיטת מונאש במלבורן אוסטרליה, המו"ל והמסאי המקסיקאי אנריקה קראוזה והסופר והמחזאי ההונגרי לאסלו גארצ'י.
לדברי פרופ' אבינרי, להבדיל ממלחמה שבאה לידי ביטוי ביצירות ספרותיות רבות, הרי שליישוב סכסוכים כמעט אין ייצוג ספרותי. יריד הספרים הבינלאומי ה-25 יתקיים בין 20 ל-25 בפברואר בבנייני האומה בירושלים.
חיים חדשים לג'יימס בונד ולשרלוק הולמס
ספר עלילתי חדש שבמרכזו יעמוד ג'יימס בונד יראה אור במאי בבריטניה. את הספר, "Carte Blanche", כתב הסופר האמריקאי ג'פרי דיוור. ספר אחר של דיוור, "אספן העצמות", היה רב מכר ועובד לסרט קולנוע בכיכובו של דנזל ואשינגטון. דיוור, בן 60, הוא לא הראשון שכותב ספר על סוכן 007 לאחר מותו של איאן פלמינג, יוצר הדמות. ב-2008, לציון מאה שנה להולדתו של פלמינג, ראה אור הספר "שלוח רסן" מאת סבסטיאן פוקס שתיאר את קורותיו של בונד. הספר זכה להצלחה רבה בבריטניה. גם הבלש שרלוק הולמס יזכה לחיים חדשים. מנהלי עיזבונו של הסופר ארתור קונן דויל בחרו באנתוני הורוביץ לכתוב ספר חדש על הבלש המהולל ועוזרו ד"ר ווטסון. זוהי הפעם הראשונה שמנהלי העיזבון מאשרים להוציא ספר מן הסוג הזה. הספר יראה אור בבריטניה בספטמבר, אבל עד כה לא פורסם תוכנו או שמו. הורוביץ, מחבר סדרת ספרי הנעורים המצליחה "אלכס ריידר", על נער שסוכנות הביון הבריטית מגייסת לשירותיה, היה בין השאר תסריטאי של סדרת המתח הבריטית "רציחות במידסומר". בראיונות לעיתונים בריטיים אמר הורוביץ כי הוא מעריץ של שרלוק הולמס מאז היותו בן 16 וכי הוא מבטיח שדמותו של הבלש תישאר בדיוק אותו הדבר.